KAZALO

1. Uvod 3

2. Namenski prejemki za EKJS 3

3. Prejemki iz začasnih zneskov za prestrukturiranje (sektor sladkorja) 4

4. Pripombe k začasnemu izvajanju proračuna EKJS za leto 2011 4

5. Izvajanje namenskih prejemkov za EKJS 8

6. Izvajanje prejemkov, ki izhajajo iz začasnih zneskov za prestrukturiranje (sektor sladkorja) 9

7. Izvajanje sklada za prestrukturiranje sladkorne industrije 9

8. Sklepne ugotovitve 9

Priloga 1 Začasna poraba odobritev EKJS do 31. avgusta 2011 10

Uvod

V Prilogi 1 je za obdobje od 16. oktobra 2010 do 31. avgusta 2011 predstavljena raven dejanskega izvajanja proračuna v primerjavi s sestavo odhodkov, kot je določena s kazalnikom, vzpostavljenim na podlagi določb člena 20 Uredbe Sveta (ES) št. 1290/2005[1].

NAMENSKI PREJEMKI ZA EKJS

Na podlagi določb člena 34 Uredbe Sveta (ES) št. 1290/2005 o financiranju skupne kmetijske politike so prejemki, ki izvirajo iz finančnih popravkov na podlagi odločb o potrditvi skladnosti, iz nepravilnosti in dajatev na mleko, namenski prejemki za financiranje odhodkov EKJS. Namenski prejemki se lahko v skladu s temi določbami porabijo za financiranje odhodkov držav članic za EKJS. Če se del teh prihodkov ne porabi, se neporabljeni del samodejno prenese v naslednje proračunsko leto.[2]

Proračun za EKJS za leto 2011 vključuje: najnovejšo oceno Komisije glede zneska odobritev, ki bi bile potrebne za financiranje predvidenih odhodkov za tržne ukrepe in neposredne pomoči, ter ocene namenskih prejemkov, ki naj bi bili prejeti v zadevnem proračunskem letu, in prenesenega zneska namenskih prejemkov, ki je ostal na voljo iz prejšnjega proračunskega leta. Komisija je v svojem predlogu višine odobritev za EKJS v proračunu za leto 2011 upoštevala skupne pričakovane namenske prejemke in za leto 2011 zahtevala raven odobrenih sredstev, izračunanih tako, da so bili ocenjeni namenski prejemki odšteti od ocenjenih odhodkov. Proračunski organ je sprejel nov proračun EKJS, v katerem so odobritve vključevale pričakovane namenske prejemke.

Ob pripravi proračuna za leto 2011 so razpoložljivi namenski prejemki po ocenah Komisije znašali 1 247 milijonov EUR, in sicer:

- Pričakovani namenski prejemki v proračunskem letu 2011 so bili ocenjeni na 707 milijonov EUR. Pričakovani so bili prejemki iz popravkov pri potrditvi skladnosti in prejemki iz nepravilnosti v višini 600 milijonov EUR oziroma 88 milijonov EUR. Prejemki iz dajatev na mleko so bili ocenjeni na 19 milijonov EUR;

- Pričakovani namenski prejemki, ki naj bi se v proračunu za leto 2011 prenesli iz proračunskega leta 2010, so bili ocenjeni na 540 milijonov EUR.

Komisija je v proračunu za leto 2011 te prejemke v višini 1 247 milijonov EUR namenila dvema shemama, in sicer:

- 500 milijonov EUR za operativne sklade za organizacije proizvajalcev v sektorju sadja in zelenjave, ter

- 747 milijonov EUR za shemo enotnega plačila.

Proračunski organ je v skladu s predlogom Komisije za ti dve shemi odobril sredstva v višini 292 milijona EUR oziroma 30 389 milijona EUR. Vsota zgoraj navedenih odobritev in namenskih prejemkov ustreza skupni oceni zahtevanih odobritev v višini 792 milijonov EUR za operativne sklade za organizacije proizvajalcev v sektorju sadja in zelenjave ter 31 136 milijona EUR za shemo enotnega plačila.

V Prilogi, ki prikazuje začasno izvajanje proračuna za leto 2011 za obdobje do 31. avgusta 2011, proračunska sredstva za sektor sadja in zelenjave ter sektor nevezanih pomoči predstavljajo odobritve za navedeni shemi, ki znašajo 491,1 milijona EUR oziroma 36 324 milijonov EUR, pri čemer niso upoštevani zgoraj navedeni namenski prejemki. Če prištejemo prejemke, namenjene tema sektorjema, znašajo skupne odobritve, predvidene v proračunu za leto 2011, 991,1 milijona EUR za sektor sadja in zelenjave ter 37 071 milijonov EUR za sektor nevezanih neposrednih pomoči.

PREJEMKI IZ ZAčASNIH ZNESKOV ZA PRESTRUKTURIRANJE (SEKTOR SLADKORJA)

Začasni zneski za prestrukturiranje sektorja sladkorja se obravnavajo kot namenski prejemki za financiranje pomoči pri prestrukturiranju sladkorne industrije in drugih pomoči, predvidenih v skladu za prestrukturiranje sladkorne industrije. Za tržna leta 2006/2007, 2007/2008 in 2008/2009 so bili ti zneski, ki se nanašajo na količinske kvote za sladkor, inulinski sirup in izoglukozo, dodeljene izvajalcem v posamezni državi članici, vplačani v sklad. V času priprave proračuna za leto 2011 se je pričakovalo, da se bo iz proračunskega leta 2010 v proračunsko leto 2011 prenesel znesek v višini 1 015 milijona EUR. Končni znesek namenskih prejemkov, prenesenih v leto 2011 za sklad za prestrukturiranje sladkorne industrije, je 1 044,8 milijona EUR.

PRIPOMBE K ZAčASNEMU IZVAJANJU PRORAčUNA EKJS ZA LETO 2011

Raven začasnega izvajanja proračuna za obdobje od 16. oktobra 2010 do 31. avgusta 2011 je prikazana v Prilogi 1. Primerja se s sestavo odhodkov na podlagi kazalnika, določenega v skladu z določbami člena 20 Uredbe Sveta (ES) št. 1290/2005. V nadaljevanju je kratko pojasnilo nekaterih proračunskih členov, pri katerih se kažejo največja odstopanja med dejansko in pričakovano ravnjo izvajanja proračuna za leto 2011.

Tržni ukrepi

Poraba odobritev za intervencije na kmetijskih trgih je bila za 166,0 milijona EUR večja od ravni odobrenih proračunskih sredstev, določene glede na raven kazalnika 31. avgusta 2011. Razlika je prvenstveno pripisana sektorju sadja in zelenjave, programom za hrano, kot tudi sektorjema govejega in svinjskega mesa. Hkrati pa drugi sektorji v celoti kažejo premajhno porabo sredstev.

Žita (–146,6 milijona EUR)

Premajhna poraba sredstev za ta proračunski člen v letu 2011 je rezultat obsežne prodaje žit iz intervencijskih zalog, v obdobju med decembrom 2010 in majem 2011. Komisija je v okviru javnih razpisov prodala 2 551 000 ton ječmena in 88 000 ton pšenice, po znatno višjih cenah, kot jih je predvidela v proračunu za leto 2011. Te cene prispevajo k precejšnjemu prirastku k proračunu za leto 2011 in so pri izvajanju proračuna prikazane kot negativni zneski v istem proračunskem členu. Komisija meni, da bo ta prirastek privedel do na splošno premajhne porabe sredstev iz tega proračunskega člena do konca proračunskega leta 2011.

Nadomestila za proizvode, ki niso navedeni v Prilogi 1 (–17,3 milijona EUR)

Premajhna poraba sredstev iz tega proračunskega člena glede na stopnjo kazalnika, je posledica manjših plačil za izvozna potrdila pri proizvodih, povezanih s sladkorjem in z mlekom, v primerjavi prvotnimi ocenami v proračunu.

Programi za hrano (22,4 milijona EUR)

Hitrejša poraba odobrenih sredstev v letu 2011 je v glavnem posledica izplačevanja neobičajno višjih zneskov od načrtovanih v preteklem letu in sprememb veljavnih pravil za organizacijo razdeljevanja pomoči v letu 2011 glede na preteklo leto. Teh sprememb kazalnik ne odraža. Dejansko se je v letu 2011 rok za preklic 70 % zalog, ki so dodeljene vsaki državi članici, premaknil iz meseca junija v mesec maj. Nadalje kaže, da nameravajo države članice zaradi nižjih zneskov, ki so trenutno predvideni v načrtu za leto 2012, v celoti izpolniti načrt za 2011. Kljub temu je Komisija v tem trenutku mnenja, da hitrejše izpolnjevanje načrta za leto 2011 ne bo privedlo do bistveno večje porabe odobritev, kot je bila predvidena v proračunu.

Tekstilne rastline (+5,9 milijona EUR)

Hitrejša poraba odobritev, ki so na voljo v tem proračunskem členu, je posledica ukrepov za prestrukturiranje sektorja bombaža, ki so bili prvič izvedeni leta 2010, ko so bila vsa plačila izvedena oktobra. Ti so kasneje postali osnova kazalnika za leto 2011. Ker so v letu 2011, države članice odhodke za ta člen prijavljale že od začetka leta, je poraba proračunskih sredstev prevelika. Ta vzorec izvajanja ne predstavlja tveganj za prekoračitev proračunskih odobritev, saj slednja temeljijo na količinskih in zgornjih finančnih mejah, ki so za te ukrepe določene v zakonodaji.

Sadje in zelenjava (312,7 milijona EUR v primerjavi z odobrenimi sredstvi)

Ta raven izvajanja se pripisuje odhodkom za operativne sklade za organizacije proizvajalcev, ki se financirajo z odobrenimi proračunskimi sredstvi in namenskimi prejemki za to shemo v proračunu za leto 2011 (opomba: za podrobnosti glej točko 2 zgoraj.) Ta raven izvajanja je posledica uporabe kazalnika za obdobje do 31. avgusta 2011 za odobrena proračunska sredstva, ki ne vključujejo namenskih prejemkov za ta sektor.

Komisija za zdaj meni, da bodo skupne odobritve za ta sektor zadostovale za kritje odhodkov, ki naj bi jih leta 2011 imele države članice.

Komisija je od leta 2010 za lažje razumevanje v preglednico začasnega izvajanja iz Priloge vnesla opombo *. Ta kaže, kakšno bi bilo stanje, če bi se kazalnik z dne 31. avgusta 2011 uporabil za predvidena skupna odobrena proračunska sredstva za financiranje tega sektorja. Kot je navedeno v točki 2, skupno financiranje, predvideno za ta sektor, sestavljajo odobrena proračunska sredstva v višini 491,1 milijona EUR in namenski prejemki za ta sektor, ocenjeni na 500 milijona EUR. Če bi kazalnik uporabili za skupna sredstva v višini 991,1 milijona EUR, ki bodo predvidoma na razpolago za ta sektor, bi bila poraba sredstev premajhna za 70,2 milijona EUR.

To nezadostno izvrševanje je povezano z operativnimi skladi za organizacije proizvajalcev, ki plačila izvajajo nekoliko počasneje kot v prejšnjih letih, ter s programom razdeljevanja sadja v šolah, ki je sorazmerno nov ukrep in še ne sledi določenemu vzorcu izvajanja. Treba pa je navesti, da bo del izjemnih ukrepov pomoči za sektor sadja in zelenjave, ki jih je Komisija sprejela po krizi, ki jo je sprožila okužba z E. coli v Nemčiji, financiran iz operativnih skladov za organizacije proizvajalcev, preostanek te pomoči pa prek druge proračunske vrstice znotraj istega člena. Ti ukrepi naj bi predvidoma stali 227 milijonov EUR, trenutna ocena višine stroškov, ki jih bodo države članice prijavile do konca proračunskega leta 2011, pa znaša 215 milijonov EUR. Za obdobje, ki ga pokriva to poročilo, so države članice objavile 10 % porabe, povezane s to krizo.

Nadalje izplačilo pomoči za predhodno priznanje skupin proizvajalcev, v primerjavi z zadnjimi tremi leti, še naprej raste. Bistvena presežna poraba pri tej proračunski vrstici je predvidena za konec proračunskega leta 2011.

Na podlagi vseh omenjenih dejavnikov se pričakuje, da bo končna prijavljena poraba z ta sektor presegla pripadajoča razpoložljiva proračunska sredstva, ki bodo krita s prenosom odobrenih sredstev z drugih proračunskih vrstic.

Spodbujanje (–9,4 milijona EUR)

V primerjavi z ravnjo izvajanja po kazalniku z dne 31. avgusta 2011 je poraba sredstev premajhna. Na podlagi podatkov, ki so jih posredovale države članice, Komisija meni, da bo ritem izplačil večinoma nespremenjen do konca leta, kar naj bi privedlo do nezadostnega izvrševanja izplačil na tem proračunskem členu.

Mleko in mlečni proizvodi (–61,8 milijona EUR)

V primerjavi z ravnjo izvajanja po kazalniku z dne 31. avgusta 2011 je poraba sredstev premajhna. To je povezano predvsem s programom mleka za šole, katerega odobrena proračunska sredstva so bila med pogajanji o proračunu za leto 2011 povečana za 10 milijonov EUR v primerjavi s prvotnimi potrebami, ki jih je zahtevala Komisija. To povečanje proračuna se ni odrazilo pri izvrševanju s strani držav članic.

Poleg tega je prodaja posnetega mleka v prahu iz intervencije med decembrom 2010 in marcem 2011 dosegla višje cene, kot so bile prvotno predvidene v proračunu za leto 2011, kar pomeni prirastek v proračunu za leto 2011. Ta prirastek je v izvrševanju proračuna prikazan kot negativni znesek na istem proračunskem členu. Na tej stopnji Komisija meni, da bo ta prirastek privedel do v celoti premajhne porabe odobritev iz tega proračunskega člena do konca proračunskega leta 2011.

Goveje in telečje meso (19,7 milijona EUR)

Hitrejša poraba odobrenih sredstev za ta proračunski člen v primerjavi z ravnjo kazalnika je posledica večjih količin izvoza z nadomestili od pričakovanih v obdobju od 16. oktobra 2010. Zaradi odprtja turškega trga za mesne proizvode iz EU se je izvozna dejavnost na tem trgu v letu STO 2010/2011 znatno povečala. Komisija je za to leto izdala potrdila o izvozu za večjo količino, kot je bila predvidena v proračunu za leto 2011. Komisija meni, da bo poraba proračunskih sredstev iz tega proračunskega člena do konca proračunskega leta 2011 v celoti prevelika, kar bo treba pokriti s prenosom odobritev iz drugih proračunskih vrstic.

Prašičje meso, jajca in perutninsko meso (+ 53,9 milijona EUR)

Hitrejša poraba razpoložljivih odobrenih sredstev za ta proračunski člen v primerjavi z ravnjo kazalnika je posledica večjih količin izvoza perutnine z nadomestili od pričakovanih.

Poleg tega Komisija v tem trenutku predvideva izplačilo približno 50 milijonov EUR v letu 2011 za ukrep zasebnega skladiščenja svinjskega mesa (uveden januarja 2011), za katerega v proračunu za leto 2011 niso bila predvidena sredstva. Komisija pričakuje, da bodo ti dejavniki vodili v preveliko porabo na tem proračunskem členu, kar bo treba kriti s prenosi odobrenih sredstev iz drugih proračunskih vrstic.

Neposredne pomoči

Poraba odobrenih sredstev za neposredne pomoči je bila v primerjavi z ravnjo kazalnika na dan 31. avgusta 2011 večja za 391,2 milijonov EUR.

Nevezane neposredne pomoči (509,0 milijona EUR v primerjavi z odobrenimi sredstvi)

Skupne odobritve, ki so na voljo za potrebe tega sektorja, znašajo 37 071 milijonov EUR, vključno odobrenimi proračunskimi sredstvi v višini 36 324 milijonov EUR in predvidenimi namenskimi prihodki v višini 747 milijonov EUR za shemo enotnega plačila. (opomba: za podrobnosti glej točko 2 zgoraj.)

Pri shemi enotnega plačila (SEP) je razvidna prevelika poraba sredstev v primerjavi z ravnjo kazalnika zaradi tehničnega učinka njegove uporabe za višino odobrenih sredstev, ki ne vključujejo namenskih prejemkov. Komisija je od leta 2010 za lažje razumevanje v preglednico začasnega izvajanja iz Priloge vnesla opombo *. Ta opomba kaže, kakšno bi bilo stanje, če bi se kazalnik z dne 31. avgusta 2011 uporabil za predvidena skupna odobrena proračunska sredstva za financiranje tega sektorja. Če bi kazalnik uporabili za skupna sredstva v višini 37 071 milijona EUR, ki bodo predvidoma na razpolago za ta sektor, bi bila poraba za 237,2 milijona EUR (ali 0,6 %) premajhna.

V tem trenutku Komisija pričakuje, da bo poraba proračuna za nevezane neposredne pomoči do konca proračunskega leta premajhna, saj so izdatki za nevezane posebne podporne ukrepe v skladu s členom 68, ki jih navajajo države članice, manjši od prvotno predvidenih za proračun 2011. Na podlagi napovedi držav članic pa se v okviru SEP do konca proračunskega leta pričakuje skoraj polno izvrševanje.

Druge neposredne pomoči (–118,3 milijona EUR)

V tem sektorju je glede na ustrezno raven kazalnika razvidna premajhna poraba na dan 31. avgusta 2011. Izdatki, ki jih države članice navajajo za ukrepe vezane posebne pomoči v skladu s členom 68, za premije krav dojilj in za plačila pridelovalcem škrobnega krompirja so manjši od prvotno predvidene za proračun 2011. Zato Komisija na tej stopnji meni, da bo poraba proračunskih sredstev za ta sektor do konca leta nezadostna.

Drugi odhodki

Potrditev obračunov iz preteklih let (321,0 milijona EUR)

Trenutna raven izvajanja izhaja iz primerjave že opravljenih popravkov potrditev obračunov z ustreznim kazalnikom z dne 31. avgusta 2011.

Poudariti je treba, da je Komisija v svojem pisnem predlogu spremembe za leto 2011 predlagala popravke v višini –72 milijona EUR. Končni znesek za potrditev obračunov, ki je bil sprejet v pogajanjih o proračunu za leto 2011 znaša – 272 milijonov EUR.

Komisija zdaj meni, da pričakovani popravki iz njenih sklepov o potrditvi obračunov, ki so vsi že sprejeti, in zaradi nespoštovanja rokov za plačilo pomoči s strani držav članic, ne bi zadostovali za kritje negativnih odhodkov v višini – 272 milijonov EUR, ki so posledica pogajanj o proračunu. Dejansko bo Komisija na podlagi teh popravkov morala povrniti, t.j. opraviti pozitivne popravke v korist držav članic, neto znesek v višini približno 64 milijonov EUR. Nadalje bo potrebno na podlagi sklepov o potrditvi skladnosti, ki jih je leta 2011 sprejela Komisija, narediti pozitivne popravke v korist držav članic v višini približno 4 milijone EUR.

Zato bo morala Komisija za pripravo zaključnega računa te proračunske postavke za leto 2011 poiskati pozitivna proračunska sredstva v višini približno 335 milijonov EUR, ki niso potrebna za druge proračunske postavke EKJS.

Varnost živil in krme, zdravje in dobro počutje živali ter zdravstveno varstvo rastlin (– 32,1 milijona EUR)

Pričakuje se, da bo poraba sredstev na tem proračunskem člen nezadostna, saj so stroški cepljenja proti bolezni modrikastega jezika nižji od pričakovanih zaradi znatnega upada pojavnosti bolezni, ki je posledica nedavnih kampanj cepljenja. Nadalje, del sredstev ki so bila v proračunu namenjena za nakup cepiv za nujne primere na področju zdravja živali, ne bo porabljen, saj ni novih izbruhov živalskih bolezni.

IZVAJANJE NAMENSKIH PREJEMKOV ZA EKJS

Preglednica v Prilogi prikazuje, da so razpoložljivi namenski prejemki 31. avgusta 2011 znašali 1 601,1 milijona EUR, in sicer:

- prejemki iz naslova popravkov sklepov o potrditvi skladnosti v višini 513,4 milijona EUR. Vendar bodo ti prihodki v bodoče zmanjšani za približno 46,1 milijona EUR na podlagi sklepa Komisije o popravkih sklepa o potrditvi skladnosti iz leta 2010;

- prejemki iz nepravilnosti so znašali približno 160,9 milijona EUR in so znatno presegli prvotno oceno v višini 88 milijonov EUR;

- do zdaj je bila zbrana večina prejemkov iz dajatev za mleko, ki znašajo približno 21,7 milijona EUR, kar je nekoliko nad prvotno oceno, ki je znašala 19 milijonov EUR;

- nazadnje, v nasprotju z začetno oceno 540 milijonov EUR so namenski prejemki, preneseni iz leta 2010 v leto 2011, znašali 905,1 milijona EUR.

Komisija zdaj ocenjuje, da bo iz naslova nepravilnosti zbrala dodatne manjše vsote namenskih prejemkov.

IZVAJANJE PREJEMKOV, KI IZHAJAJO IZ ZAčASNIH ZNESKOV ZA PRESTRUKTURIRANJE (SEKTOR SLADKORJA)

V skladu z zakonodajo od novembra 2009 državam članicam niso bili zaračunani nobeni novi začasni zneski za prestrukturiranje. Zato so skupni namenski prejemki za sklad za prestrukturiranje sladkorne industrije enaki znesku, ki je prenesen iz proračuna za leto 2010 in znaša 1 044,8 milijona EUR (to presega 1 015 milijonov EUR iz proračuna za leto 2011, saj so bila plačila ob koncu leta 2010 manjša od pričakovanih).

IZVAJANJE SKLADA ZA PRESTRUKTURIRANJE SLADKORNE INDUSTRIJE

Države članice so do konca avgusta 2011 izvedle plačila v višini 109,1 milijona EUR za pomoči v zvezi s prestrukturiranjem, diverzifikacijo ali rafiniranjem sladkorja. Na podlagi obvestil držav članic se za september pričakujejo znatna izplačila v višini 60 milijonov EUR.

SKLEPNE UGOTOVITVE

Začasno izvrševanje proračunskih sredstev za EKJS za leto 2011 za obdobje do 31. avgusta 2011 kaže, da so mesečna povračila državam članicam za 837,8 milijona EUR presegla na kazalniku utemeljen znesek za izvrševanje proračuna. Trenutno so na voljo namenski prejemki v višini 1 601,1 milijona EUR, vključno z prenešenimi namenskimi prejemki iz preteklega leta. Vendar bo višina namenskih prejemkov, zbranih v letu 2011, zmanjšana glede na popravke in prerazporeditve, ki so navedene v točki 5 zgoraj. V tem trenutku bo znesek namenskih prejemkov, ki bo v prihodnje razpoložljiv, namenjen kritju financiranja sektorja sadja in zelenjave in sektorju prašičjega mesa ter za financiranje popravkov pri potrditvi obračunov ter skladnosti, ki so najpomembnejši sektorji, ki bodo v letu 2011 potrebovali dodatno financiranje. Po financiranju omenjenih potreb bo ves preostali znesek namenskih prejemkov, prenesen v leto 2012 za potrebe financiranja proračuna za to leto.

Priloga 1 Zač asna poraba odobritev EKJS do 31. avgusta 2011

[pic]

[1] UL L 209, 11.8.2005, str. 1.

[2] Najprej je treba porabiti prenesene namenske prejemke, torej pred odobritvami, ki jih je izglasoval proračunski organ, ali namenske prejemke, ustvarjene med letom (člen 10 Finančne uredbe).